Document ID: 32006L0127

DIREKTIVA KOMISIJE 2006/127/ES
z dne 7. decembra 2006
o spremembi Direktive 2003/91/ES o določitvi izvedbenih ukrepov za člen 7 Direktive Sveta 2002/55/ES glede lastnosti, ki morajo biti zajete kot minimum pri preizkušanju, in minimalnih pogojev za preizkušanje določenih sort zelenjadnic
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2002/55/ES z dne 13. junija 2002 o trženju semena zelenjadnic (1) in zlasti člena 7(2)(a) in (b) Direktive,
ob upoštevanju naslednjega:
(1)
Direktiva Komisije 2003/91/ES (2) je bila sprejeta, da bi zagotovila, da sorte iz nacionalnih sortnih list držav članic izpolnjujejo smernice, ki jih je določil Urad skupnosti za rastlinske sorte (USRS) glede lastnosti, ki morajo biti zajete kot minimum pri preskušanju, in minimalnih pogojev za preskušanje sort v okviru določenih smernic. Za druge sorte Direktiva določa uporabo smernic Mednarodne zveze za varstvo novih sort rastlin (UPOV).
(2)
USRS in UPOV sta od takrat izdala nadaljnje smernice za več drugih vrst in posodobila že obstoječe.
(3)
Obseg uporabe Direktive 2002/55/ES je bil razširjen, da se zajamejo nove vrste.
(4)
Zato bi bilo treba Direktivo 2003/91/ES ustrezno spremeniti.
(5)
Ukrepi, predvideni s to direktivo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO DIREKTIVO:
Člen 1
Prilogi I in II k Direktivi 2003/91/ES se nadomestita z besedilom v Prilogi k tej direktivi.
Člen 2
Za preskušanja, ki se začnejo pred 1. julijem 2007, države članice lahko sklenejo, da se uporablja Direktiva 2003/91/ES v različici, ki se je uporabljala, preden je bila spremenjena s to direktivo.
Člen 3
Države članice sprejmejo in objavijo zakone in druge predpise, potrebne za uskladitev s to direktivo, do 30. junija 2007. Komisiji takoj sporočijo besedila navedenih predpisov in primerjalno tabelo med navedenimi predpisi in to direktivo.
Navedene predpise uporabljajo od 1. julija 2007.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 7. decembra 2006

Labels: 17
7
6
12
15